b'\n_START_ARTICLE_\nRosalyn Yalow\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je na Hunterjevem kolid\xc5\xbeu Mestne univerze New Yorka. \xc5\xa0olala se je v \xc4\x8dasu, ko so bile naravoslovne znanosti skoraj izklju\xc4\x8dno mo\xc5\xa1ka domena, vendar je dobila mesto asistentke fizike na Univerzi Illinoisa, saj je zaradi druge svetovne vojne univerzam primanjkovalo kadra. V pripravah na delo se je udele\xc5\xbeila dveh vladno sponzoriranih te\xc4\x8dajev fizike na Univerzi v New Yorku. Kljub odhodu mnogih mladih mo\xc5\xa1kih v vojno je bila edina \xc5\xbeenska na oddelku za fiziko in prva, ki je po letu 1917 tam \xc5\xa1tudirala fiziko. V \xc4\x8dasu doktorskega \xc5\xa1tudija se je poro\xc4\x8dila s so\xc5\xa1olcem Aaronom Yalowom in leta 1945 doktorirala._NEWLINE_Po doktoratu je kratek \xc4\x8das delala kot in\xc5\xbeenirka, kmalu pa se je vrnila na Hunterjev kolid\xc5\xbe kot predavateljica fizike vojnim veteranom. Leta 1947 je postala svetovalka v bolni\xc5\xa1nici ameri\xc5\xa1ke veteranske administracije v Bronxu, kjer so se ukvarjali z uporabo radioaktivnosti v medicini. Leta 1950 se je skupini pridru\xc5\xbeil Solomon Berson, s katerim je kasneje sodelovala pri najpomembnej\xc5\xa1ih odkritjih. Razvila sta radioimunski test, tehniko uporabe radioaktivnih sledilcev za merjenje komaj zaznavnih koli\xc4\x8din biolo\xc5\xa1ko aktivnih snovi v organizmu. Kmalu sta jo uporabila za raziskavo mehanizma diabetesa tipa II in ugotovila, da je vzrok za ta tip bolezni odpornost proti insulinu zaradi tvorbe protiteles. Kmalu je postalo jasno, da je tehnika uporabna za merjenje koli\xc4\x8dine stotin drugih snovi, od hormonov, encimov in zdravilnih u\xc4\x8dinkovin do virusov, a je Yalowova in Berson kljub velikemu potencialu za tr\xc5\xbeenje nista \xc5\xbeelela patentirati._NEWLINE_Leta 1968 je postala vodja oddelka za radioizotope, leta 1969 vodja referen\xc4\x8dnega laboratorija za radioimunske teste in leta 1970 vodja slu\xc5\xbebe za jedrsko medicino. Po zdru\xc5\xbeitvi bolni\xc5\xa1nice ameri\xc5\xa1ke veteranske administracije z u\xc4\x8dno bolni\xc5\xa1nico Mount Sinai je postala predavateljica na tamkaj\xc5\xa1nji medicinski fakulteti, poleg tega pa je predavala tudi na nekaterih drugih in\xc5\xa1titucijah._NEWLINE_Po upokojitvi leta 1991 se je ukvarjala predvsem s promocijo znanosti in spodbujanjem enakih mo\xc5\xbenosti za \xc5\xbeenske v znanosti. Umrla je 30. maja 2011 v Bronxu, kjer je pre\xc5\xbeivela ve\xc4\x8dino svojega \xc5\xbeivljenja.\n_START_SECTION_\nPriznanja\n_START_PARAGRAPH_\nRadioimunski test se je v letih po odkritju izkazal za izjemno uporabnega v medicini in Rosalyn Yalow je prejela ve\xc4\x8d nagrad. Solomon Berson je umrl \xc5\xbee leta 1972, zato nista mogla deliti ve\xc4\x8dine priznanj. Leta 1975 je prejela nagrado za znanstvene dose\xc5\xbeke Ameri\xc5\xa1kega medicinskega zdru\xc5\xbeenja, leta 1976 kot prva \xc5\xbeenska v zgodovini podeljevanja Laskerjevo nagrado za temeljne medicinske raziskave, naslednje leto kot druga \xc5\xbeenska (po Gerty Cori) Nobelovo nagrado za fiziologijo ali medicino in leta 1988 Nacionalno medaljo znanosti._NEWLINE_Izvoljena je bila tudi za \xc4\x8dlanico ve\xc4\x8d akademskih ustanov, med njimi Nacionalne akademije umetnosti in znanosti in Nacionalne akademije znanosti, ter prejela \xc4\x8dastne doktorate \xc5\xa1tevilnih univerz.'